CELEX: 32021D0536
Language: sk
Date: 2021-03-24 00:00:00
Title: Rozhodnutie Európskeho parlamentu a Rady (EÚ) 2021/536 z 24. marca 2021, ktorým sa mení rozhodnutie Rady 2008/971/ES, pokiaľ ide o rovnocennosť lesného reprodukčného materiálu vyprodukovaného v Spojenom kráľovstve (Text s významom pre EHP)

29.3.2021   
               
               
                  SK
               
               
                  Úradný vestník Európskej únie
               
               
                  L 108/1
               
            
         ROZHODNUTIE EURÓPSKEHO PARLAMENTU A RADY (EÚ) 2021/536
         z 24. marca 2021,
         ktorým sa mení rozhodnutie Rady 2008/971/ES, pokiaľ ide o rovnocennosť lesného reprodukčného materiálu vyprodukovaného v Spojenom kráľovstve
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Smernica Rady 1999/105/ES (3) sa uplatňuje na uvádzanie lesného reprodukčného materiálu na trh v Únii. Uvedená smernica sa týka reprodukčného materiálu druhov stromov a ich umelých hybridov, ktoré sú dôležité pre potreby lesníctva v celej Únii alebo jej časti.
                  
               
                     (2)
                  
                  
                     V rozhodnutí Rady 2008/971/ES (4) sú stanovené pravidlá týkajúce sa rovnocennosti lesného reprodukčného materiálu vyprodukovaného v tretích krajinách.
                  
               
                     (3)
                  
                  
                     Spojené kráľovstvo transponovalo a účinne vykonáva smernicu 1999/105/ES, ako aj vykonávacie akty prijaté podľa uvedenej smernice.
                  
               
                     (4)
                  
                  
                     V súlade s Dohodou o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (5) (ďalej len „dohoda o vystúpení“), a najmä s jej článkom 126 a článkom 127 ods. 1, sa právo Únie vrátane smernice 1999/105/ES a rozhodnutia 2008/971/ES uplatňovalo na Spojené kráľovstvo a v Spojenom kráľovstve počas prechodného obdobia, ktoré sa skončilo 31. decembra 2020.
                  
               
                     (5)
                  
                  
                     Vzhľadom na koniec prechodného obdobia stanoveného v dohode o vystúpení Spojené kráľovstvo predložilo Komisii žiadosť, aby sa od 1. januára 2021 lesný reprodukčný materiál vyprodukovaný v Spojenom kráľovstve považoval za rovnocenný s lesným reprodukčným materiálom vyprodukovaným v Únii v súlade s uplatniteľným právom Únie.
                  
               
                     (6)
                  
                  
                     Spojené kráľovstvo informovalo Komisiu, že jeho právne predpisy, ktorými sa transponuje smernica 1999/105/ES, sa nezmenia a budú sa od 1. januára 2021 naďalej uplatňovať.
                  
               
                     (7)
                  
                  
                     Komisia preskúmala príslušné právne predpisy Spojeného kráľovstva. Dospela k záveru, že lesný reprodukčný materiál, a najmä takýto materiál v rámci kategórií „identifikovaný zdroj“, „selektovaný“ a „kvalifikovaný“, ktorý je vyprodukovaný v Spojenom kráľovstve, je rovnocenný s lesným reprodukčným materiálom vyprodukovaným v Únii a spĺňa požiadavky smernice 1999/105/ES a prílohy II k rozhodnutiu 2008/971/ES, keďže právo Spojeného kráľovstva poskytuje rovnaké záruky ako právo Únie z hľadiska schvaľovania zdroja a opatrení prijatých na následnú produkciu lesného reprodukčného materiálu určeného na uvedenie na trh.
                  
               
                     (8)
                  
                  
                     Preto je vhodné uznať takýto lesný reprodukčný materiál vyprodukovaný v Spojenom kráľovstve za rovnocenný so zodpovedajúcim materiálom vyprodukovaným v Únii.
                  
               
                     (9)
                  
                  
                     Spojené kráľovstvo by sa preto malo začleniť do prílohy I k rozhodnutiu 2008/971/ES bez toho, aby bolo dotknuté uplatňovanie práva Únie na Spojené kráľovstvo a v Spojenom kráľovstve v súvislosti so Severným Írskom v súlade s článkom 5 ods. 4 Protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.
                  
               
                     (10)
                  
                  
                     Rozhodnutie 2008/971/ES by sa preto malo zodpovedajúcim spôsobom zmeniť.
                  
               
                     (11)
                  
                  
                     Vzhľadom na skutočnosť, že prechodné obdobie stanovené v dohode o vystúpení sa skončilo 31. decembra 2020, a s cieľom zabezpečiť kontinuitu by toto rozhodnutie malo nadobudnúť účinnosť čo najskôr a malo by sa uplatňovať so spätnou účinnosťou od 1. januára 2021,
                  
               PRIJALI TOTO ROZHODNUTIE:
         
            Článok 1
            Zmeny rozhodnutia 2008/971/ES
            Príloha I k rozhodnutiu 2008/971/ES sa mení takto:
            
                        1.
                     
                     
                        V tabuľke sa medzi riadky „CH“ a „NO“ vkladá tento riadok:
                        
                                    „GB ((**))
                                    
                                 
                                 
                                    
                                                Department for Environment, Food & Rural Affairs (DEFRA)
                                             
                                          
                                                Eastbrook
                                             
                                          
                                                Shaftesbury Road
                                             
                                          
                                                Cambridge
                                             
                                          
                                                CB2 8DU
                                             
                                          
                              
                  
                        2.
                     
                     
                        V poznámke pod čiarou (
                              *
                           ) sa medzi „CH – Švajčiarsko,“ a „NO – Nórsko,“ vkladá:
                        „GB – Spojené kráľovstvo,“.
                     
                  
         
            Článok 2
            Nadobudnutie účinnosti a uplatňovanie
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 1. januára 2021.
         
         
            V Bruseli 24. marca 2021
            
               
                  Za Európsky parlament
               
               
                  predseda
               
               D. M. SASSOLI
            
            
               
                  Za Radu
               
               
                  predsedníčka
               
               A.P. ZACARIAS
            
         
         
            (1)  Stanovisko z 27. januára 2021 (zatiaľ neuverejnené v úradnom vestníku).
         
            (2)  Pozícia Európskeho parlamentu z 11. marca 2021 (zatiaľ neuverejnená v úradnom vestníku) a rozhodnutie Rady zo 17. marca 2021.
         
            (3)  Smernica Rady 1999/105/ES z 22. decembra 1999 o uvádzaní množiteľského materiálu lesných kultúr na trh (Ú. v. ES L 11, 15.1.2000, s. 17).
         
            (4)  Rozhodnutie Rady 2008/971/ES zo 16. decembra 2008 o rovnocennosti množiteľského materiálu lesných kultúr produkovaného v tretích krajinách (Ú. v. EÚ L 345, 23.12.2008, s. 83).
         
            (5)  Ú. v. EÚ L 29, 31.1.2020, s. 7.